11 Юли 2019 18:03
/КРОСС/ До 8 юли 2019 г. са продадени 4 517 612 електронни винетки, а само за периода от 20 април дотогава - 1 630 029 електронни винетки.
От старта на електронната винетка чрез Агенция „Социално подпомагане" е предоставено право на ползване на републиканската пътна мрежа на 214 771 автомобила на правоимащи лица.
С увеличаването на състава на отдел „Контрол и правоприлагане" от 441 на 567 служители се създадоха условия за посрещане на интензивния летен трафик с разширен 12-часов прозорец на работа на мобилни екипи, информира Аврамова.
Назначените служители са обучени от изпълнителя на системата за работа с монтираните в автомобилите съоръжения, а „Пътна полиция" е провела 2 обучения за безопасност при спиране на водачи на пътя, съобщи министърът.
Директорът на Национално тол управление Олег Асенов съобщи, че във връзка с изпълнение на контролни дейности са оборудвани 60 специализирани работни места за служители на Агенция „Митници", разположени на изходите на гранични-контролно пропускателни пунктове на страната.
В отговор на въпрос регионалният министър информира, че са издадени разрешения за строеж за общо 218 контролни единици, като първото е от 4 февруари т.г., а последното - от 10 юли. Към днешна дата са монтирани 77 нови стационарни камери, изградени и монтирани са фундаменти за 18 рамки и изцяло оборудвани са други 5. Към 16 август системата ще бъде готова технически и ще има достатъчно рамки за контрол по РПМ, заяви тя.
Министър Аврамова отбеляза, че въвеждането на системата е реформа в пътния сектор и като краен резултат се очаква повишение на приходите за изграждане на пътища, като според предложения по-мек вариант на тарифа се предвижда постъпленията от тол такси да са около 550 - 650 млн. лв. годишно.